Потым да гаспадароў з каляднай песняй завітаў гурт ражаных у наступным складзе: Механоша, Каза, Пеўнік, Зорканоша, Мядзведзь. Галоўным персанажам была, безумоўна, Каза. Беларусы заўсёды лічылі гэтую жывёлу сімвалам багацця і дабрабыту, таму трэба было шчодра надарыць Казу, каб наступны год быў шчаслівым і багатым. Гаспадары як мае быць пачаставалі Козачку рознымі прысмакамі, тая ж, у сваю чаргу, весела танцавала і гуляла з гледачамі ў гульні. Таксама пацешылі ўсіх прысутных Певень (сімвал весялосці і радасці) і Мядзведзь (сімвал здароўя і сілы).